Diari Oficial de la Generalitat Valenciana


Sumari del DOGV 3228, del 23-04-1998 (1998/2997)

ORDRE de 16 d'abril de 1998, de la Conselleria d'Economia, Hisenda i Administració Pública, per la qual es regulen els suports a la inversió productiva per a l'exercici 1998. (Institut Valencià de Finances 1998).
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3228

Data del DOGV
:   23-04-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/2997


Data del document
:   16-04-1998

Organisme emissor
:   Conselleria d'Economia, Hisenda i Administració Pública

Tipus de document
:   Ordre

ORDRE de 16 d'abril de 1998, de la Conselleria d'Economia, Hisenda i Administració Pública, per la qual es regulen els suports a la inversió productiva per a l'exercici 1998. (Institut Valencià de Finances 1998). [1998/Q2997]
  
L'exigència de millora de la productivitat de les empreses valencianes dins del marc en què es desenrotllen, amb l'objectiu de mantenir i incrementar la competitivitat en uns mercats cada vegada més internacionalitzats, obliga a la realització d'esforços en les distintes àrees tecnològiques lligades a la producció i a l'obertura i consolidació de nous mercats com a base dinamitzadora de la seua activitat.
  
La dimensió que caracteritza el teixit empresarial en l'àmbit de la nostra Comunitat, el caràcter familiar del seu accionariat i gestió així com l'entorn financer en què es desenrotllen, aconsella el disseny i la instrumentació d'actuacions encaminades a incentivar les decisions d'inversió en l'aparell productiu, per tal de consolidar l'actual cicle econòmic amb clares perspectives de recuperació econòmica.
  
La Generalitat Valenciana considera que el desenvolupament econòmic de la comunitat autònoma requereix l'ampliació, la millora i la modernització de les estructures productives de les empreses existents, així com el desenvolupament d'altres noves en els diferents sectors de l'economia, que propicien la creació d'ocupació. Així mateix, la globalització dels mercats ha d'induir les empreses de la Comunitat a la internacionalització de la seua activitat.
  
L'Institut Valencià de Finances té com a missió contribuir al desenvolupament equilibrat i estable de l'economia valenciana, facilitant préstecs per a finançar projectes d'inversió en capital que promoguen el desenvolupament econòmic, la modernització i reconversió d'empreses o la creació de noves, activitats necessàries per a l'evolució positiva de la nostra Comunitat, actuant sempre de forma complementària a l'oferta del sistema financer.
  
Des de la seua creació, s'ha vist provada l'eficàcia de les operacions de préstec formalitzades per l'Institut, per a la creació de llocs de treball estables, conseqüència de les inversions productives escomeses per les empreses beneficiàries.
  
La Llei de Pressupostos de la Generalitat Valenciana per a 1998, recull un Pla de Suport Empresarial, una de les línies del qual, denominada d'incentius a la inversió productiva, tracta de minorar el cost de les operacions creditícies d'empreses destinades a la inversió en actius fixos.
  
Així mateix, i per tal d'aconseguir una major operativitat i agilitat en la prestació d'aquests suports financers, per Acord de 5 de març de 1996, del Govern Valencià, s'encomanà a l'Institut Valencià de Finances, principal instrument de crèdit de la política de crèdit públic de la Generalitat Valenciana, la gestió d'aquestes ajudes, d'acord amb les finalitats establides en la llei de pressupostos.
  
Vist això i en compliment del que disposa l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
Article 1. Objecte
  
Aquesta ordre regula el procediment de subvenció, per part de la Conselleria d'Economia, Hisenda i Administració Pública, per mitjà de l'Institut Valencià de Finances, del cost de les operacions creditícies que concerten les empreses amb l'Institut Valencià de Finances.
  
Article 2. Beneficiaris de les subvencions i característiques dels préstecs subvencionables
  
1. Podran ser beneficiaris de les subvencions les empreses que formalitzen operacions de crèdit amb l'Institut Valencià de Finances.
  
2. Les característiques de les empreses susceptibles d'obtenir finançament de l'Institut Valencià de Finances, la naturalesa dels sectors finançables, les condicions, la quantia, el termini i la mancança dels préstecs i els elements que s'han de considerar en els projectes, estaran subjectes a la mateixa normativa que regeix la concessió de préstecs per part de l'Institut Valencià de Finances.
  
3. Les subvencions s'aplicaran a les operacions formalitzades des del dia 1 de novembre de 1997 al 31 d'octubre de 1998.
  
Article 3. Quantia i condicions de les subvencions
  
La Conselleria d'Economia, Hisenda i Administració Pública, per mitjà de l'Institut Valencià de Finances, podrà concedir els suports financers següents a les operacions de préstec que concerten les empreses amb l'Institut Valencià de Finances.
  
1. Subvenció de 2 punts percentuals del tipus d'interés.
  
Serà subvencionable el tipus d'interés corresponent a un mínim de tres anys i un màxim de cinc anys de la vida dels préstecs. Excepcionalment, en el cas d'operacions que revestisquen un especial interés, podran subvencionar-se terminis més dilatats.
  
El tipus d'interés inicial de les operacions de préstec, una vegada descomptats els punts percentuals de subvenció a aplicar-hi no podrà ser inferior a l'índex de preus al consum, referit a l'acumulat anual del mes de desembre de 1997, situat en el 2%. S'entendrà per tipus d'interés inicial, el resultant d'addicionar al diferencial pactat, l'índex de referència corresponent al dia de la formalització de l'operació que figura en la pòlissa.
  
2. Subvenció del 0,5% del nominal del préstec, corresponent a la comissió d'obertura.
  
3. Addicionalment, subvenció de 400.000 pessetes del nominal del préstec per cada lloc de treball creat, de caràcter estable, vinculat al projecte finançat.
  
S'entendrà que tenen caràcter estable els contractes de treball per temps indefinit. Aquests contractes hauran de formalitzar-se des dels 6 mesos anteriors a la concessió del préstec fins el 31 d'octubre de 1998.
  
La subvenció per aquest concepte no podrà superar els 8.000.000 de pessetes.
  
Article 4. Càlcul de les subvencions inicials
  
La quantia de la subvenció al tipus d'interés es determinarà aplicant el percentatge de subvenció al capital viu del préstec segons el quadre d'amortització tipus elaborat per l'Institut Valencià de Finances, tenint en compte el termini i la mancança de les operacions.
  
Les quanties resultants per a cada període, corresponents al termini de 3 a 5 anys subvencionat, s'actualitzaran al moment origen de l'operació, a un tipus d'interés del 6%. En el supòsit que se subvencionen períodes més dilatats, la taxa d'actualització a aplicar-hi serà calculada per l'Institut Valencià de Finances d'acord amb la taxa interna de rendibilitat del deute de l'estat a un termini equiparable al període subvencionat.
  
A l'import resultant actualitzat, s'addicionarà el corresponent a la comissió d'obertura així com el corresponent al de la subvenció per creació de llocs de treball de caràcter estable. Aquesta última es calcularà en funció de les previsions de l'empresa i tenint en compte les limitacions establides en el punt 3 de l'article anterior.
  
Article 5. Procediment de concessió de la subvenció
  
1. L'expedient de tramitació de la subvenció haurà de contenir la sol·licitud de subvenció, subscrita pel promotor del projecte finançat, a la qual s'adjuntaran els documents següents:
  
- Còpia de la targeta d'identificació fiscal de l'empresa.
  
- Còpia de l'últim rebut de l'impost d'activitats econòmiques.
  
- Certificacions acreditatives d'estar al corrent en el pagament de les obligacions fiscals i davant la Seguretat Social, que hauran de comprendre com a màxim un període de tres mesos anterior a la data de formalització de l'operació.
  
- Declaració sobre l'obtenció d'altres subvencions o ajudes per a la mateixa finalitat, procedents de qualssevol administracions o ens públics que, en cap cas, hauran de superar conjuntament el 30% del projecte d'inversió finançat.
  
- Compromís de destinar la totalitat de l'import del préstec a l'execució del projecte finançat i de facilitar-ne a l'Institut Valencià de Finances la comprovació pels mitjans que aquest estime oportuns.
  
- Document de formalització de l'operació (pòlissa / escriptura de préstec).
  
- Memòria detallada del pla d'inversió o del projecte finançat, especificant, si escau, els terminis d'execució.
  
- En el supòsit de creació de llocs de treball estables vinculats al projecte finançat:
  
Nombre de contractes de caràcter estable de l'empresa abans d'iniciar el projecte d'inversió finançat. Aquesta informació es referirà a una data anterior, com a màxim en 6 mesos, a la concessió del préstec i durà adjunts els TC1 i TC2 corresponents.
  
Previsió del nombre de contractes de caràcter estable en data 31 d'octubre de 1998 o a l'acabament de la inversió, si aquesta es produeix en una data anterior.
  
2. La sol·licitud junt amb els documents a què s'ha fet referència seran enviats a l'Institut Valencià de Finances, una vegada formalitzat el préstec corresponent i com a màxim l'últim dia del mes següent al de la formalització, excepte les operacions formalitzades en el mes d'octubre de 1998, la documentació de les quals es presentarà com a màxim el dia 15 del mes següent. En el cas de les operacions formalitzades abans de l'entrada en vigor d'aquesta ordre, la documentació es presentarà, com a màxim, l'últim dia del mes següent al de l'entrada en vigor.
  
3. Les sol·licituds seran resoltes pel conseller d'Economia, Hisenda i Administració Pública, a proposta de l'Institut Valencià de Finances. La resolució de concessió serà comunicada a les persones interessades.
  
Article 6. Import global màxim de subvencions
  
La quantia màxima global de subvencions destinades a la finalitat regulada en aquesta ordre serà de 6.003.888.977 pessetes, que es pagaran a càrrec del programa 724.10, Pla de Suport Empresarial, línia 702/000/98 «Incentius a la inversió productiva», del pressupost de la Generalitat Valenciana per a l'exercici 1998.
  
Aquesta quantia podrà ser ampliada al llarg d'aquest exercici com a conseqüència d'una redistribució o ampliació de la dotació global assignada a la línia 702 abans esmentada.
  
Article 7. Justificació de la inversió i dels llocs de treball creats i càlcul de la subvenció definitiva. Procediment de pagament
  
1. Prèviament al pagament, i com a màxim el 30 de novembre de 1998, els beneficiaris de les subvencions hauran de complir els requisits següents:
  
a) Acreditar documentalment, davant l'Institut Valencià de Finances i pels mitjans admesos en dret, l'efectiva execució de la inversió o del projecte finançat amb els préstecs subvencionats. A aquest efecte, hauran de presentar-se originals o fotocòpies autenticades com cal, de les factures o dels documents públics, en els casos exigits per la legislació vigent, acreditatives de l'execució del projecte, l'import total del qual exclòs l'impost sobre el valor afegit haurà de ser com a mínim l'import del préstec.
  
La data dels documents acreditatius de la inversió serà com a màxim de sis mesos anteriors a la concessió del préstec.
  
Les modificacions introduïdes durant l'execució del projecte en els elements integrants del pla d'inversió, finançat per l'Institut Valencià de Finances, necessitaran l'autorització prèvia de l'Institut.
  
En el supòsit que en la data de 30 de novembre de 1998 no es poguera justificar la inversió d'almenys la quantia del préstec subvencionat, les subvencions definitives del tipus d'interés i de la comissió d'obertura es calcularien en proporció a l'import justificat.
  
b) Acreditar documentalment, mitjançant la presentació dels documents de cotització a la Seguretat Social del mes d'octubre de 1998, o del mes d'acabament de la contractació vinculada a la inversió, si aquesta es produeix en una data anterior, l'increment del nombre de contractes de treball de caràcter estable.
  
La subvenció definitiva es calcularà sobre l'increment real del nombre de contractes, en el supòsit que aquest siga inferior a l'inicialment previst. En el cas que se superen les previsions es mantindrà la subvenció inicial, calculada sobre la base d'aquestes.
  
2. L'import de les subvencions s'aplicarà a l'amortització anticipada del préstec formalitzat en la data de pagament d'aquestes. A aquesta amortització, no li serà d'aplicació el que disposa l'apartat 1 de l'article següent.
  
Article 8. Incidències posteriors a la concessió de la subvenció
  
1. Durant el període subvencionat no es podran amortitzar anticipadament, parcialment o totalment els préstecs que es beneficien de les subvencions regulades en aquesta ordre, si no es reintegra prèviament l'import corresponent a la part de la subvenció pagada i no meritada.
  
A aquest efecte, l'Institut Valencià de Finances vetlarà pel compliment del que disposa el paràgraf anterior.
  
2. En el supòsit que s'haja subvencionat la creació de llocs de treball, el nombre dels existents inicialment, més el dels subvencionats, haurà de mantenir-se durant un període de dos anys comptats des d'aquesta data, la qual cosa s'acreditarà mitjançant la presentació anual dels documents de cotització a la Seguretat Social. En cas contrari, haurà de tornar-se a l'Institut Valencià de Finances la part de la subvenció corresponent.
  
Article 9. Inspecció i control
  
L'Institut Valencià de Finances i la Intervenció General de la Generalitat Valenciana, podran realitzar les inspeccions, comprovacions i demanar la informació que considere oportuna per a vigilar l'adequada aplicació del que disposa aquesta ordre i d'acord amb la normativa vigent.
  
Article 10. Facultats
  
Es faculta el director general de l'Institut Valencià de Finances per a dictar les resolucions necessàries per a l'aplicació d'aquesta ordre i per a resoldre els dubtes concrets que en relació amb aquesta se susciten.
  
DISPOSICIONS FINALS
  
Primera
  
La concessió i la quantia de les ajudes regulades en aquesta ordre estarà condicionada, a més del compliment dels requisits que en cada cas s'indiquen, a l'existència de crèdit pressupostari, habilitat amb aquesta finalitat pels pressupostos de la Generalitat Valenciana.
  
Segona
  
Aquesta ordre entrarà en vigor als 15 dies de la publicació en el Diari Oficial de la Generalitat Valenciana.
  
València, 16 d'abril de 1998
  
El conseller d'Economia, Hisenda i Administració Pública,
  
JOSÉ LUIS OLIVAS MARTÍNEZ